text: Cléomadès li respondi
   En souzpirant. "N'est pas ainsi,
   Sire," fait-il. "Com vous savés,
   La coustume dou regne est tés
   De la terre le roi Crompart,
   Que il ne r'iroit cele part
   PageV01P250
   Pour tout plain d'or ceste maison,
   Pour ce qu'il a fait trayson.
   De sa gent seroit lapidés,
   Se de trayson ert prouvés.
   Et est li jeus ainsi partis
   De li à ceaus de son pays,
   Que qui vers lui fait trayson,
   Il a perdu sans raënçon
   Entirement cors et avoir,
   Et la terre perdent li hoir.
   Et, pour ce qu'il a vers nous fait
   Trayson et vilain mesfait,
   Croi je que pour ce n'i soit point.
   Et si a il encore I point
   De quoi il auroit trop à faire
   Ains k'à bon chief le peüst traire,
   C'est que pais li couvient avoir
   Vers nous, ou par fin estouvoir ;
   Mais de sa terre sires n'iert
   Se dedenz VII ans pais n'aquiert
   Vers ceaus cui il mesfait aura.
   Car je fusse alez tout droit là
   Si tost comme de ci meüsse,
   Se ceste chose ne seüsse."
  